Poštovani,

Pozivamo Vas na Završnu konferenciju u sklopu projekta CIRI-Centar za istraživanje, razvoj i inovacije, koja će se održati 02.05.2022.u terminu 16:00 - 18:00 sati na Arhitektonskom fakultetu Sveučilišta u Zagrebu, Fra Andrije Kačića Miošića 26, Zagreb. Konferencija će se održati uživo u prostorijama Fakulteta i online.

U sklopu konferencije predstavit ćemo projekt CIRI-Centra za istraživanje, razvoj i inovacije od ideje do današnjeg stanja kao i planove za budućnost.

Ideja projekta je urediti i opremiti laboratorij za istraživanje i razvoj novih materijala, tehnika, tehnologija i konstrukcija u svrhu poboljšanja energetskih i mehaničkih karakteristika novih i postojećih zgrada. Istraživala bi se mehanička i fizikalna svojstva (toplina, zvuk, vlaga, požarni zahtjevi...) materijala, konstrukcija i zgrada u cjelini. Istraživanja bi obuhvatila razvoj novih materijala i konstrukcija za nove i postojeće zgrade, uključujući i zgrade pod zaštitom. Naglasak bi bio usmjeren na poboljšanje energetskih svojstava zgrada, kvalitetu života i osiguranja standarda zelene gradnje, te implementaciju OIE u istima uz očuvanje izvornog izgleda zgrada. Provodila bi se i energetska modeliranja zgrada koje bi uključivala analizu zgrada i uložene energije u njen cjeloživotni ciklus od proizvodnje materijala, transporta, ugradnje, korištenja do zbrinjavanja materijala nakon razgradnje zgrade.

Centar bi se smjestio u postojećim prostorijama Arhitektonskog fakulteta na način da je potrebno provesti preuređenje postojećih prostora fakulteta i opremanje znanstvenom i e-infrastrukturom. Prvenstvena zadaća Centra će biti istraživanje i razvoj novih materijala, tehnika i tehnologija u svrhu poboljšanja energetskih i mehaničkih karakteristika novih i postojećih zgrada.

Centar bi bio opremljen znanstvenom opremom i instrumentima (napredna oprema za arhitektonsko snimanje, uređaji za mjerenja, uređaji za ispitivanja konstrukcija i materijala, uređaji za monitoring,…), resursima koji se temelje na znanju (zbirke, arhive i postojeći znanstveni podaci o tehnikama i tehnologijama), pomoćnom infrastrukturom (informacijskom i komunikacijskom infrastrukturom te računalnom opremom s pripadajućim računalnim programima).

Više o Projektu i Konferenciji možete pročitati na [www.ciri-projekt.eu](http://www.ciri-projekt.eu)

Projekt je financirala Europska unija iz Europskog fonda za regionalni razvoj.

Voditelj projekta:

Izv.prof.dr.sc. Zoran Veršić